《琴剑歌送龙子高提学之闽》
明代·张筹

君不见王郎赠君龙泉之剑可三尺，彩缑消磨土花蚀。
又不见桂子赠君神凤之琴无一弦，锦囊零落珠丝县。
千年旧物连城璧，持至京都人未识。
黄尘压埃冰塞川，几何不坠同瓦砾。
龙君张其弦，淬其锷，凤忽有声龙露角。
都人聚看走相传，齐瑟吴钩俱寂莫。
昔君韬光谁见知，亦如琴剑尘土时。
文章焕烂云锦机，脱颖不啻囊中锥。
得官归来东海涯，二物无恙还相随。
相随又下闽南路，我作长歌送君去。
日暮三山不见云，文星一点天低处。
五月初来花满城，榕阴驻马听啼莺。
荔枝新劈江家绿，翠杓银罂莫暂停。
白日易西匿，江水无回波。
请君载舞王郎之剑，弹桂子之琴，歌我之歌。
故人之情不我极，千里相思奈尔何。

作者简介：常州府无锡人，字惟中。洪武中以詹同荐授翰林应奉，改礼部主事，奉诏与陶凯集汉唐以来藩王事迹为《昭鉴录》。进礼部尚书，与宋濂定诸王妃丧服之制。记诵淹博，谙于历代礼文沿革。洪武十年坐事输劳作，后复官，又以事免。